text: Kursus i stedet for kolde fødder
  24 april 2013 kl. 12.48
  Nogle dage er vejret så dårligt, at udendørs arbejde bliver aflyst, og det gælder ikke mindst entreprenører. Men så kan man sende folk på kursus.
  Hos Chr. Brinck & Søn Aps i Esbjerg satsede direktør Thomas Thomsen på at uddanne 45 medarbejdere i stedet for at sende dem hjem i dårligt vejr. Medarbejderne fik i alt 429 kursus-dage. Nogle af dem brugte tiden til at forbedre deres kundskaber i dansk.
  
  Bedre medarbejdere
  Kurserne blev finansieret dels gennem de almindelige regler for arbejdsmarkedsuddannelse, dels ved egen-betaling fra virksomheden.
  Egen-betalingen er som udgangspunkt de såkaldte G-dage, som arbejdsgiveren er forpligtet til at betale ved afskedigelser (også afskedigelser på grund af vejret).
  Ved at sende de ansatte på kurser er der mulighed for at spare G-dagene. I stedet skal virksomheden fortsat betale den ansatte løn, pension og feriepenge, men får til gengæld en mere kompetent medarbejder hjem igen.
  